Lijepa je Hana
<s>Lijepa je Hana, gondže mog jarana,</s>

<s>Al' je ljepša Fata, tako mi imana!</s>

<s>Sinoć joj se dockan u sokak navrati'</s>

<s>Pa udarih piljkom u pendžere Fati.</s>

<s>Birden Fata čula na pendžeru stade,</s>

<s>Poznade me, alčak, i selam mi dade;</s>

<s>Te eglen po eglen pa nas ponoć nađe</s>

<s>I moj jaran mjesec na bejan izađe.</s>

<s>Ja, kad mjesec granu pa has-srmu prosu</s>

<s>I lijepu Fatu na pendžeru osu,</s>

<s>Aman, da je kome pogledati bilo!</s>

<s>Vidio bi, valah, što nikada prije</s>

<s>U zemanu svome ni sanjao nije!</s>

<s>Vidio bi blago što nema karára:</s>

<s>Vidio bi da su od safi behara</s>

<s>I lišce i njedra u begove Fate</s>

<s>I has bejaz grlo gdje se rušpe zlate!</s>

<s>Vidio bi oči, one oči, jao,</s>

<s>Pa za crne oči džan i život dao!</s>

<s>Vidio bi slađa od šećera usta</s>

<s>I dva bena crnja, ah, dva bena, aman,</s>

<s>U lijepe Fate na podvoljku taman!</s>

<s>Pa se više nigda avertio ne bi</s>

<s>Niti iš'o majci niti li akrebi,</s>

<s>No bi salte mahnit pod pendžere stao,</s>

<s>Gledao u Fatu i džan za nju dao,</s>

<s>Jer je ljepša Fata, tako mi imana,</s>

<s>Od svakoga đula iz al-đulistana!</s>

<s>Pit'o sam je: "Fato, hoćeš li me, jeli,</s>

<s>Bi li kail bila, kad bi tvoji šćeli?"</s>

<s>Fata šuti, ali oči zbore same,</s>

<s>Nasmija se, alčak, pa đul baci na me,</s>

<s>(S grla joj se sitni đerdani prosuše</s>

<s>A iz đula slatki amber njene duše)</s>

<s>Pa pobježe majci u sobu da spava,</s>

<s>Na dušeku mekom, k'o melekša plava.</s>

<s>Srma-mjesec zađe, mene sabah nađe,</s>

<s>Pa se s đulom vrati' misleći o Fati.</s>

<s>A negdje u bašti bumbul tica čula,</s>

<s>Osjetila miris Fatinoga đula, -</s>

<s>Pa učini haber na svoje jarane:</s>

<s>Sitno niže Fati na grlo đerdane -</s>

<s>Sitno pjeva slatku pjesmu bez karara:</s>

<s>Nema, nema Fate u sedam Mostara!</s>

<s>Izvor</s>

<s>Lijepa je Hana
Poezija
Aleksa Šantić</s>

<s>sr:Лијепа је Хана...</s>

